Kristian Thulesen Dahl (DF), 2002-03-20:
Jeg vil lige starte med hr. Villy Søvndal, for jeg synes, det er ganske tankevækkende, at hr. Villy Søvndal nu siger før valget og efter valget.
Hvis vi nu skræller alt det der partitaktiske spil væk, så er det vel sådan, at Dansk Folkepartis rolle i dag stort set er den rolle, som SF havde over for SR-regeringen.
Det vil sige, at mulighederne for at påvirke, mulighederne for at komme ind med tanker og få indført nogle ting, gennemført nogle ting, vel nogenlunde er på samme niveau.
SF kunne også lave flertal uden om SR-regeringen, hvis man ville.
Vi kan lave flertal sammen med S-SF, hvis vi vil, og hvis S-SF vil.
Sådan er vilkårene vel.
Når der nu nævnes nogle grupper i det danske samfund, som er udsatte, og som ikke får tilstrækkelig hjælp i dag, så kan man spørge, hvorfor de ikke får det i dag.
Det er, fordi SF altså ikke formåede over for SR-regeringen at komme igennem med de forbedringer, som ville have været afgørende for, at de grupper ikke behøvede at blive nævnt her i dag.
Når vi skræller alt det der taktisk spil væk, er det vel ikke sværere end som så.
Det kan være, at andre har besvær med at sige nogle ting fra talerstolen.
Det har jeg ikke.
Sådan er det vel, og det skal vi vel bare være åbne om, at sådan er vilkårene.
Vi kommer igennem med alt, hvad vi kan komme igennem med.
På de punkter, hvor vi har haft indflydelse på finanslovforslaget, som det blev fremsat, føler vi faktisk, vi rykker os i en bedre retning end det, der lå.
Hr. Villy Søvndal og andre, der også berørte det her emne, kan ikke komme uden om, at havde man ikke fundet 500 mio. kr., som skal bruges til bedre vilkår for de ældre, havde der været 500 mio. kr. mindre til de ældre.
Alt andet kan man diskutere, men det ville være de faktuelle omstændigheder for de ældre ude i kommunerne.
Så til hr. Aage Frandsen, som anerkender, kan jeg høre, at de forringelser, der ligger for nogle af de grupper, vi er særlig opmærksomme på, de ældre, de handicappede, er blevet mindre med den aftale, og at kommunerne får større frihedsgrader til at hjælpe, hvis man ønsker det.
Vi vil meget håbe, at kommunerne gør det.
Derudover har jeg givet et tilsagn om, at vi meget gerne vil diskutere videre, hvordan vi sikrer de her grupper tilstrækkelige vilkår.
Det synes jeg hr. Aage Frandsen også skal tage som et løfte om at gå videre med det spørgsmål.
Til fru Pia Gjellerup må jeg sige, at hvis 150 mio. kr.s-puljen til knoglemarvsdonation og influenzavaccination, ledsageordning er rent bluff - det var ikke det udtryk, fru Pia Gjellerup brugte, det var det udtryk, som hr. Villy Søvndal brugte, men der var lidt af det samme over det - må jeg sige, at det synes jeg da ikke det er.
Det batter da noget, at der kommer forslag om efterlevelsespension, som er en udmøntning af aftalen mellem regeringen og Dansk Folkeparti.
Det batter da noget, at man får en efterlevelsespension på 3 måneder.
Hvis fru Pia Gjellerup ikke mener, at det batter noget, så forstår jeg da bedre, hvorfor SR-regeringen i sin tid ikke ønskede at lave den forbedring for landets ældre.
Så jeg må bare fastholde, at selvfølgelig ligger der de forbedringer i
den aftale, der er indgået mellem Dansk Folkeparti og regeringen, og det er forbedringer, som vil kunne mærkes ganske meget, og det er vi selvfølgelig tilfredse med.